གོང་དུ་དྲངས་པའི་ལོ་རྒྱུས་ཀྱི་གནས་ཚུལ་ལྟར་ན།སྐབས་འདིའི་རང་ལུས་མེར་སྲེག་བྱེད་ས་ནི་བོད་དབུས་གཙང་གི་བསམ་ཡས་ཕྱོགས་དང་།རང་ལུས་མེར་སྲེག་བྱེད་དོན་ནི།སྐབས་དེར་བོད་དུ་དར་ཆེ་བའི་རྒྱའི་ཧྭ་ཤང་གི་རིང་ལུགས་ཉམས་ལེན་དང་སྲུང་སྐྱོབས་ཀྱི་ཆེད་དུ་ཡིན་ཞིང་།དེང་སང་གི་བཤད་སྟངས་ལྟར་ན།ཆོས་དད་རང་མོས་ཀྱི་ཆེད་དུ་རེད།དེ་བས་ཀྱང་ཧང་སངས་དགོས་པ་ཞིག་ནི་མེར་སྲེག་མཁན་བོད་མི་མ་ཡིན་པར་རྒྱ་མི་ཞིག་ཡིན་པ་དང་།རང་སྲེག་བྱས་ཏེ་ངོ་རྒོལ་བྱ་ཡུལ་ནི་ཆོས་རྒྱལ་ཁྲི་སྲོང་ལྡེ་བཙན་གྱིས་བཟུང་བའི་རྒྱལ་ཁང་རེད།སྦ་བཞེད་ཀྱི་མཇུག་དེར་བཞེད་པ་གཞན་དག་ཅིག་བཀོད་པའི་ནང་།རྒྱ་རིགས་ཆོས་པ་དེས་མགོ་ལ་མེ་སྤར་ཏེ་ནུབ་ཕྱོགས་བདེ་བ་ཅན་ལ་ཁ་བསྟན་ཏེ་འདས་ཞེས་གསལ་ཡོད་ཅིང་།ཡིག་ཆ་ཁ་ཤས་ཀྱི་ནང་རྒྱའི་སྟོན་པ་དེའི་མིང་ལ་མེ་མགོ་ཟེར་ཚུལ་འཁོད་ཀྱང་།དེ་ཁོང་གི་མིང་ངོ་མ་ཡིན་དང་།ཡང་ན་མགོ་ལ་མེ་སྤར་ནས་འདས་པའི་ཆ་ནས་ཕྱིས་སུ་བཏགས་པའི་མིང་ཡིན་མིན་ད་ལྟ་ཁ་ཚོན་གཅོད་ཐུབ་ཀྱི་མེད།